Diari Oficial de la Generalitat Valenciana


Sumari del DOGV 3526, del 28-06-1999 (1999/5595)

RESOLUCIÓ de 3 de juny de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni Marc de col·laboració entre la Universitat d'Alacant i l'Institut Valencià de la Joventut per promoure el perfeccionament dels ensenyaments turístics mitjançant pràctiques.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3526

Data del DOGV
:   28-06-1999

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1999/5595


Data del document
:   03-06-1999

Organisme emissor
:   Conselleria de Presidència

Tipus de document
:   Resolució

Descriptors 

:   * Universitat d'Alacant
    * universitat
    * cooperació administrativa
    * turisme

RESOLUCIÓ de 3 de juny de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni Marc de col·laboració entre la Universitat d'Alacant i l'Institut Valencià de la Joventut per promoure el perfeccionament dels ensenyaments turístics mitjançant pràctiques. [1999/X5595]
  
Subscrit, després de la tramitació prèvia reglamentària, entre la Universitat d'Alacant i l'Institut Valencià de la Joventut, el 30 de març de 1999, un Conveni Marc de col·laboració per promoure el perfeccionament dels ensenyaments turístics mitjançant pràctiques, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0643/1999, i que figura com a annex d'aquesta resolució.
  
València, 3 de juny de 1999.- La subsecretària del Secretariat del Govern i Relacions amb les Corts: Catalina Escuín Palop.
  
Conveni marc de col·laboració entre la Universitat d'Alacant i l'Institut Valencià de la Joventut, per promoure el perfeccionament dels ensenyaments turístics mitjançant pràctiques
  
A Alacant, el dia trenta de març de mil nou-cents noranta-nou.
  
Reunits
  
D'una banda, el rector Andrés Pedreño i Muñoz, en representació de la Universitat d'Alacant, situada a Sant Vicent del Raspeig, Campus Universitari, Apartat de Correus 99.
  
I, d'una altra, el senyor Chimo Lanuza Ortuño, en nom i representació de l'Institut Valencià de la Joventut (d'ara endavant IVAJ), com a director general, d'acord amb les competències que li concedeix la Llei 4/1989, de 26 de juny.
  
Actuant tots dos en funció dels seus càrrecs respectius i reconeixent-se facultats i poders suficients per tal de formalitzar aquest acord,
  
Exposen
  
Primer
  
És objecte d'aquest Conveni Marc regular la col·laboració entre les institucions i les entitats esmentades, per promoure el període de formació de l'alumnat de la Universitat d'Alacant, mitjançant pràctiques presencials a l'IVAJ que desenvolupen la gestió, la promoció o el foment del Turisme en l'àmbit territorial de la Comunitat Valenciana.
  
Segon
  
La normativa vigent en matèria d'Educació (RD 1.497/1981, de 19 de juny, i la seua posterior actualització en el RD 1.845/1994, de 9 de setembre), estableix la col·laboració mútua entre empreses i centres escolars, i declara les pràctiques en el món del treball com un mitjà natural d'educació i instrucción. De la mateixa manera el BOE de 17 de octubre de 1996, que homologa el pla d'estudis conduent al títol de Diplomat en Turisme, i el BOE de 5 de novembre de 1997, quant a l'homologació del pla d'estudis conduent al títol DEAT, declaren l'obligatorietat del Practicum per a l'obtenció del títol.
  
Per la naturalesa i la finalitat dels estudis turístics resulta, a més, convenient que, al llarg del 3r curs, l'alumnat, com a mitjà necessari per a aconseguir optimitzar la seua integració laboral futura, realitze desplegaments pràctics en empreses.
  
Tercer
  
Que, amb aquest objectiu, a les parts els interessa atorgar aquest Conveni Marc, el qual estableix les bases de col·laboració recíproca d'acord amb les següents
  
Estipulacions
  
Primera
  
La realització de pràctiques en l'IVAJ per part de l'alumnat de la Universitat d'Alacant versarà sobre qualsevol aspecte que s'inscriga dins de l'activitat turística, tant si es refereix a qüestions tècniques, organitzatives, comercials, de promoció d'informació, de gestió, com a qualssevulla que puguen interessar a l'efecte de completar la formació de l'alumnat en l'esmentat sector turístic.
  
Segona
  
Per tal de dur a terme el que preveu la clàusula anterior i, concretament, per a la realització de pràctiques presencials, s'autoritza el responsable acadèmic del Practicum de Turisme a la Universitat d'Alacant perquè, en aplicació d'aquest Conveni Marc, subscriga els annexos oportuns amb el director general de l'IVAJ i els alumnes que realitzaran els períodes de pràctiques.
  
Tercera
  
Els annexos de desplegament del Conveni Marc hauran de comptar amb la conformitat, formalitzada per escrit, de l'alumne que realitzarà les pràctiques a l'IVAJ i farà funcions quant a Turisme dependent de l'IVAJ. Atés que l'alumne és menor d'edat, haurà de constar per escrit el consentiment dels pares o tutors.
  
Quarta
  
Per a la validesa de l'annex de col·laboració, es compliran les formalitats següents:
  
1ª. L'annex de desplegament del Conveni Marc serà subscrit amb una antelació suficient a la data de començament de les pràctiques.
  
2ª. Es farà constar, per acord entre ambdues parts, el contingut de les pràctiques professionals que realitzarà l'alumnat.
  
3ª. S'establirà el període de durada de les practiques tot consignant en l'annex les dates oportunes. En cap cas, les pràctiques no podran tenir una durada inferior a 180 hores.
  
4ª. L'annex es subscriurà d'acord amb el model que s'hi adjunta.
  
5ª. S'autoritza el responsable acadèmic del Practicum de Turisme de la Universitat d'Alacant la signatura de l'annex o annexos específics de desplegament d'aquest acord.
  
Cinquena
  
L'IVAJ designarà un tutor que vetlarà per la formació de l'alumne en el període de pràctiques, i que, així mateix, serà l'encarregat de qualificar-ne el rendiment durant aquest període.
  
La Universitat d'Alacant designarà un equip de professors tutors per tal de donar suport tècnicament a l'alumne i de resoldre els dubtes que aquest poguera plantejar quant a l'activitat pràctica que realitze. També podrà supervisar i valorar en qualsevol moment el contingut i el desplegament de les susdites pràctiques.
  
Sisena
  
L'exercici de les pràctiques articulades a través d'aquest Conveni Marc tindrà caràcter obligatori per a l'alumnat del 3r curs del cicle universitari.
  
Setena
  
El període de durada de les pràctiques no podrà ser inferior a 2 mesos ni superior a 6, i es realitzarà a partir del mes de novembre del curs acadèmic corresponent, atenent l'horari que establisca l'IVAJ, el qual no serà inferior a quatre hores diàries continuades.
  
Vuitena
  
Durant el període de pràctiques, serà obligació de l'alumne adaptar-se a les condicions de treball de l'IVAJ, al lloc on les realitze, sobretot quant a assistència i puntualitat.
  
L'alumne participant haurà d'anar proveït del carnet d'estudiant, el DNI o qualsevol altre document oficial que acredite la seua personalitat, i emplenarà un diari d'activitats que serà segellat per l'IVAJ en acabar cadascun dels exercicis pràctics, amb l'especificació del temps emprat.
  
La manca de puntualitat, d'assistència o d'interés per part de l'alumne determinarà la possibilitat de desistir, per part de l'IVAJ, de la col·laboració formativa. Amb aquesta finalitat, en aquest supòsit, l'IVAJ comunicarà aquestes incidències a la Universitat d'Alacant.
  
Novena
  
Durant el període de pràctiques, l'alumne no percebrà cap retribució per les activitats que puga realitzar, ja que, encara que s'haja subscrit l'oportú Conveni específic, en cap cas no s'entendrà que hi ha vinculació o relació laboral amb l'IVAJ.
  
La presència d'alumnes en període de pràctiques a l'IVAJ no suposarà, en cap cas, la cobertura d'un lloc de treball en la plantilla de l'IVAJ, ni tan sols amb caràcter eventual. Els períodes de pràctiques tampoc no podran ser comptabilitzats com a períodes de prova dins de la normativa laboral.
  
Deu
  
Mentre es realitzen les pràctiques formatives en l'IVAJ, els alumnes, davant de qualsevol eventualitat derivada d'accident o malaltia, tindran la cobertura de l'Assegurança Escolar, d'acord amb la normativa que s'hi estableix.
  
Onze
  
Aquest Conveni Marc entrarà en vigor en el moment de la seua signatura i tindrà una vigència anual que coincidirà amb la durada del curs acadèmic, llevat que n'hi haja denúncia per qualsevol de les parts. La intenció de no continuïtat en els termes del Conveni s'haurà de realitzar amb una antelació, com a mínim, de dos mesos abans de l'acabament del període corresponent, per tal de no perjudicar l'activitat formativa que s'estiga realitzant. La no denúncia en els termes expressats implicarà la renovació automàtica d'aquest Conveni Marc.
  
Dotze
  
L'alumne en pràctiques, durant la seua permanència a l'IVAJ, estarà subjecte a les normes relatives a l'observança del secret professional i a la confidencialitat de dades.
  
Tretze
  
Aquest Conveni Marc serà objecte de desplegament mitjançant els annexos singularitzats que estableix l'estipulació segona.
  
La Universitat d'Alacant rebrà una còpia de cadascun dels annexos específics de col·laboració, com a garantia del seu compliment per ambdues parts, i s'hi adjuntarà una còpia del Programa de pràctiques que es realitzarà.
  
I, en prova de conformitat amb tot el que s'ha expressat en aquest Conveni Marc, es firma al lloc i en la data més amunt indicats.
  
El rector de la Universitat d'Alacant,
  
Andrés Pedreño Muñoz
  
El director general de l'IVAJ,